**Govor Boga Gorjana, nekdanjega predsednika ZZB NOB Slovenije, na slavnostni razširjeni seji predsedstva v Muzeju novejše zgodovine Slovenije,**

Ljubljana 26. aprila 2012

Ob dnevu OF in današnji podelitvi priznanj je prav, da spregovorim nekaj besed o domoljubju danes: Za borce, člane in prijatelje ZZB se domoljubje ni končalo z osvoboditvijo in osamosvojitvijo in ne na sedanjih državnih mejah. Skrbimo za vse Slovence katere zajema program o Združeni Sloveniji. V času NOB je bil ta program uresničevan edinkrat in le za kratek čas. Ta vizija je po letu 45. ostala kot delno uresničljiva le v taki Evropi, ki bo dosledno priznavala narodnostne pravice. Tudi zato, ker je nastala v boju proti nacifašizmu.

Organizacija slovenskih borcev je že desetletja pred osamosvojitvijo, razvijala sodelovanje med veteranskimi organizacijami različnih ideologij v prostoru Alpe-Jadran.. Vsakoletni dokument, ki smo ga sprejeli, je pozival na še tesnejše sodelovanje med demokratičnimi strankami in oblastmi. Posebno smo se zavzemali za pravice narodnih skupnosti. Današnjih politikov še nismo niti poznali, ko smo borci uspešno gradili novo Evropo.

Uresničevali smo ideale, ki so nas Slovenske in evropske protifašiste združevali v svetovni vojni. V zadnjih desetletjih uresničujemo program vrednot, ki še vedno slonijo na temeljnih točkah programa OF. Že več kot sedem desetletij se zavzemamo za demokratično slovensko državo in za sodobno Evropo. Vendar so vrednote, na katere se sklicujemo v naši organizaciji, postale za stranke, ki sicer sprejemajo NOB, pri uresničevanju njihove dnevne politike, dokaj raztegljiv pojem. Skrito za obsodbo treh totalitarizmov in z izvrševanjem neoliberalistične evropske politike, stvarno nastopajo proti vrednotam osvobodilnega in osamosvojitvenega boja. Posledice se kažejo tako, da zapravljiva država hinavsko » štedi« na račun državnega praznika, borbene partizanske in osamosvojitvene zastave odrivajo v zakulisje, podpirajo pa ustanove, ki zgodovino prilagajajo potrebam dedičev kolaboracije. Kulturo sožitja nadomeščajo s kulturo ločevanja.

V tem pogledu celo prehitevamo slabe primere iz Evrope. Tudi procesi globalizacije proglašajo za preživele že uveljavljene demokratične in socialne pravice povojnih rodov. Aktualna politika je prežeta z iskanjem razlogov za podrejanje šibkejših slojev, celo s spodbujanjem - ne samo socialne - ampak tudi rasne in verske nestrpnosti. Tako stopamo v najtežjo krizo od naše osamosvojitve naprej. Prelaganje odgovornosti za vse gospodarske težave na javni sektor, zlom socialne države, izzivanje odprtega obračuna s sindikati na ulicah, to je premišljeni načrt za dokončno prevlado neoliberalnega, predvsem tujega in cerkvenega kapitala.

 Tako smo člani ZZB, kot priče dogajanja iz sredine preteklega stoletja, objektivno postali ovira uvajanju politike konservativne Evrope. Naše razumevanje takih vrednot kot so človeške pravice, pravna država, socialna država, država bogate kulturne dejavnosti, domoljubja, ki ni obremenjen z nacionalizmom, nenehnega iskanja nacionalnega interesa in ponosa, vse to hočejo načrtno obremeniti kot preteklost enega od totalitarizmov.

S pogledom nazaj lahko ugotovimo, koliko je bilo naporov potrebnih za to, da smo 70 in več let uresničevali pravico do samoodločbe. Ta pravica je življenskega pomena za maloštevilen narod v tem križiščnem evropskem prostoru. Še posebno sedaj, ko se je uveljavila oblast, ki odloča po okusu konservativnih evropskih strank in ne na volitvah izražene volje volivcev. Bojim se zato, da bo nova vlada načrtno slabila ravno tiste vzvode neposrednega izražanja ljudske volje, katerim se moramo zahvaliti za svobodo in samostojno državo.

Z našo odločitvijo za Nato smo - po mojem osebnem prepričanju - pristali na politiko, ki jo z našimi načeli ne moremo zagovarjati. Izkazana vloga te vojaške organizacije nima ničesar skupnega z bistvom naše NOB, niti ne z našim zavezništvom v boju proti nacifašizmu. Ocenjujem, da smo si tako sicer odprli širok prostor na sredini političnega življenja, smo pa istočasno omajali naš ugled pri civilno-družbenih organizacijah.

 Smo organizacija občinskih in regionalnih združenj. Člani in tudi vodstveni organi so opredeljeni za različne stranke. Samostojno izbirajo govornike za naše veličastne spominske proslave. Odprti smo tudi takim govornikom, ki so nas prepričevali, da je največji posel z nakupom orožja kristalno čist, čeprav ga v štirih evropskih državah obravnavajo v kontekstu kriminala. Z osebnim nelagodjem sem prisluhnil govornikom, ki so utemeljevali, da moramo biti poslušni člani v Evropski skupnosti, izvrševati vse obveznosti do NATA. Neskladnost med borčevsko politično kulturo na eni strani, in aktualno politiko na drugi, sem občutil še posebno ob utemeljitvah, da morajo slovenski vojaki ostati v Afganistanu zato, ker naj bi to bilo vprašanje naše verodostojnosti. In to v času, ko zmanjšujemo pomoč brezposelnim, otrokom in socialno ogroženim. Mikrofone na naših domoljubnih manifestacijah so izkoriščali vladni in strankarski voditelji za opravičevanje ponižnega sodelovanja pri uveljavljanju novodobne imperialistične politike finančnega kapitala. Prepričujejo nas, da naj bi bili ponosni če nas sprejmejo na francosko-nemški vlak, da se moramo sprijazniti z diktatom mednarodnih finančnih ustanov, mirno plačevati zgrešene račune novopečenih kapitalistov in finančnih ustanov, za vstop Cerkve na trg finančnega in izkoriščevalskega kapitala.

Glede na tako izraženo vlogo novodobnih valptov, mislim, da se ni bati, da dobimo še evropske komisarje in nadzornike. Potrebno je bilo zato opozorilo našega predsednika, ko je opozoril na Cankarjeve preroštvo, da si bo narod pisal sodbo sam.

Naše delovanje je že in bo verjetno pod še hujšimi pritiski. Vendar sem prepričan, da smo Slovenci v veliki večini ohranili zvestobo vrednotam, katerim smo se zavezali v letih boja za svobodo in osamosvojitev. In so za življenje v naši državi še vedno aktualne. Hočemo ostati odprti v Evropo in v svet demokratičnih vrednot in sožitja. Vendar z dosledno obrambo načel, s katerimi smo uveljavili slovenstvo nasploh in ugled države. Iščimo poti, ki nas vodijo k večji pokončnosti in samozavesti. Smo člani organizacije, kateri še vedno – navkljub bogato plačanim naporom za spreminjanje naše nedavne zgodovine, - zaupa nad 60% državljanov. To pomeni, da hočejo tudi mlajši rodovi uveljavljati načela, ki so bila naše vodilo. To je velik kapital naše organizacije. Ne dopuščajmo zato, da bi postali poligon za pridobivanje volilnih glasov prevarantskih strank . Smo dovolj ugledni, da lahko odpiramo pot novim političnim silam, ki se ne bodo slepo klanjale konservativnim silam v Evropi, ki bodo v odnosu do tujine uveljavljale nesporno zgodovinsko dejstvo, da smo Slovenci priznano uspešni na strani demokratične protifašistične Evrope.

Čestitam praznik OF !